
Lragir.am և hraparak.am ինտերնետային լրատվական կայքերում հրապարակվել է երկու քաղաքացիների բաց նամակը ՀՀ արդարադատության նախարարին, որով վերջիններս բողոքում էին մի փաստաբանի գործավարությունից։ Այնուհետև www.hraparak.am կայքում «Քաղաքացիներն անբարեխիղճ փաստաբանների զոհ» վերտառությամբ տպագրվել է հոդված /հեղինակ` Սոնա Հարությունյան/, որով անդրադարձ է կատարվում վերը նշված բաց նամակին։ Վեբ կայքում լրատվամիջոցի կողմից տրված է հնարավորություն ընթերցողներին թողնելու իրենց մեկնաբանությունները: Մեկնաբանություն անող անձը կարող է հանդես գալ կեղծանունով։ Մեկնաբանությունների հոսքը վերահսկվում է երկու եղանակով՝ վիրավորական արտահայտությունները և հայոյանքները մինչև կայքում տպագրվելը հեռացվում են էլեկտրոնային որոնողական մեխանիզմի միջոցով կամ աշխատակիցների նկատելու դեպքում դա արվում է մանուալ: Նշված հոդվածի առնչությամբ թողնվել են թվով 6 հատ մեկնաբանություններ՝ բոլորը տարբեր կեղծանուններ ունեցող, այսինքն` անհայտ, հեղինակների կողմից: 
Մի որոշ ժամանակ անց փաստաբանը դիմել դատարան ընդդեմ  լրատվամիջոցի՝ նշելով, որ մեկնաբանություններում առկա են ակնհայտորեն վիրավորող և զրպարտող բնույթի հայտարարություններ, որոնք վիրավորում են իր արժանապատվությունը, պատիվը և բարի համբավը: Լրատվամիջոցը դատարանում պնդում է, որ ինքը զուտ տրամադրել է հարթակ այլ անձանց քոմենթների համար և չպետք է պատասխանատվություն կրի այլ անձանց արտահայտությունների համար: Այդ նպատակով լրատվամիջոցը հայցում է Քաղաքացիական օրենսգրքի 1087.1 հոդվածի 6-րդ և 9-րդ մասերի պաշտպանությունը՝ պնդելով, որ ինքը համարվում է բարեխիղճ վերարտադրող, այդ առումով օգտվել է բաց աղբյուրներից և պարտավոր չէ ստուգել յուրաքանչյուր աղբյուրի անձը մինչև քոմենթի հրապարակելը՝ առավել ևս, եթե խոսքը գնում է ինտերնետի մասին, որը դժվար կառավարվող մեդիում է: Այս առումով լրատվամիջոցը պնդում է, որ հակառակը պնդել կնշանակի փակել բոլոր սոցիալական ցանցերը և ամեն օր դատի տալ, օրինակ, Ֆեյսբուքի տնօրեններին այլոց միլիոնավոր արտահայտությունների համար, որոնք հոսում են այդ սոցիալական ցանցի տիրույթով:  

Ներկայացրեք ձեր տեսակետը հետևյալի մասին. 
· կարող է արդյոք պատասխանատվության ենթարկվել էլեկտրոնային լրատվամիջոցը այլոց քոմենթների համար,  
· փորձեք նույն հարցին պատասխանել՝ նշված իրավահարաբերությունները պատկերացնելով այլ տիրույթներում՝ հեռուստատեսություն, ռադիո, մամուլ, ինտերնետ TV,  smartphone, iPhone, iPod, և այլն: 
· արդյոք ինֆորմացիոն և կոմունիկացիոն տեխնոլոգիաների կոնվերգացիան ստիպում է վերանայել ավանդական իրավահարաբերությունները:
